BESLUTNING(1)

om situationen i Etiopien og Eritrea

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

A. der beklager den fortsatte krig mellem Eritrea og Etiopien, og som henviser til, at årsagen til krigen er en manglende aftale om demarkation af grænsen,

B. der henviser til, at konflikten har resulteret i titusinder af ofre, flygtninge og evakuerede og har påført civilbefolkningen i begge lande forfærdelige lidelser,

C. der henviser til, at befolkningen i både Etiopien og Eritrea lever under elendige forhold, for så vidt angår ernæring, sundheds- og uddannelsesfaciliteter, og at krigen afgjort forværrer de fremherskende sociale forhold i de to lande,

D. der henviser til, at OAU har foreslået en rammeaftale, der skal bringe konflikten til ophør, som er blevet accepteret både af den etiopiske og den eritreanske regering,

E. der henviser til, at OAU's stats- og regeringschefer, der mødtes i Algier den 12.- 14. juli 1999, har vedtaget aftalerne om gennemførelsen af OAU-rammeaftalen om en afslutning på konflikten, og at disse aftaler er blevet accepteret af begge parter,

F. der henviser til, at OAU fremsatte forslag til tekniske bestemmelser i august 1999, der blev tiltrådt af den eritreanske regering, men som stadig ikke er blevet tiltrådt af Etiopiens regering,

G. der er fast overbevist om, at et maksimalt engagement fra hele det internationale samfunds side er nødvendig for at få genetableret en fredsproces mellem de to lande,

1. fordømmer de fortsatte fjendtligheder mellem Eritrea og Etiopien og beklager dybt de store tab af menneskeliv, der har været tale om siden udbruddet af fjendtligheder mellem de to lande;

2. støtter kraftigt OAU's fredspakke (rammeaftale, aftaler om gennemførelsen og tekniske bestemmelser), som garanterer en fredelig og lovlig løsning på konflikten;

3. opfordrer kraftigt Etiopien til at tiltræde de tekniske bestemmelser, samt begge stater til at afslutte alle fjendtligheder, undertegne en våbenhvileaftale og gennemføre hele OAU's fredspakke;

4. udtrykker sin fulde støtte til rammeaftalen og dens aftaler og udtrykker anerkendelse af OAU's bestræbelser og bestræbelserne fra alle dem, som har støttet organisationens bestræbelser på at finde en fredelig løsning på konflikten;

5. opfordrer FN og OAU til at samarbejde snævert i deres bestræbelser på at sikre fuldstændig gennemførelse af rammeaftalen og dens aftaler, herunder indsætningen af militære observatører fra OAU's medlemstater;

6. opfordrer Rådet og EU's medlemsstater til at være rede til at spille en rolle ved gennemførelsen af OAU's forslag, herunder udsending af en neutral international overvågningsstyrke, som skal indsættes langs grænsen mellem de to lande;

7. understregen den rolle, som politiske styrker og det civile samfund spiller i bestræbelserne på at få konflikten løst på fredelig vis, både i Etiopien og Eritrea;

8. opfordrer Rådet for Den Europæiske Union til at træffe alle nødvendig foranstaltninger for at udvirke, at Etiopien accepterer og gennemfører OAU-fredspakken, og forhindre fortsatte menneskerettighedskrænkelser blandt de etniske eritreanere, der lever i Etiopien;

9. opfordrer det internationale samfund og navnlig Den Europæiske Union til at yde tilstrækkelig nødhjælp for at hjælpe alle de befolkninger, der er blevet fordrevet af konflikten, samt ofrene for masseudvisningerne og -deportationerne;

10. pålægger sine formænd at sende denne beslutning til AVS-EU-Rådet, Kommissionen, OAU og FN.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).